Onvoltooide brûe in Kaapstad moet met verkeersprobleme help | Maroela Media
Die bekende onvoltooide brûe in Kaapstad (Foto: eNCA)
Die stad Kaapstad sal binnekort begin soek na 'n privaat vennoot om planne te beraam om die bekende onvoltooide brûe in die middestad af te handel.
Patricia de Lille, burgemeester, het Dinsdag gesê die brûe moet help om verkeersopeenhoping te verlig en die projek moet ook bekostigbare behuising insluit.
"Ons is op soek na 'n vennoot wat met 'n kreatiewe en verbeeldingryke oplossing kan kom," het sy gesê. "Dit moet bydrae tot die aantreklikheid van Kaapstad as 'n internasionale bestemming en ons help om die uitdagings van 'n groeiende middestad aan te spreek, waar verkeersknope die stad verhinder om sy volle potensiaal te bereik."
Konstruksiewerk aan die onvoltooide snelweg het in die 1970's begin, maar is laat vaar weens 'n gebrek aan fondse en te min verkeer.
Nou, byna 50 jaar later, gaan die stad op 8 Julie 'n dokument op sy webwerf publiseer om voornemende beleggers en ontwikkelaars te nooi om met 'n oplossing vorendag te kom.
Die stadsgrond, onder die brûe, sal beskikbaar gestel word aan die privaatsektor indien padinfrastruktuur en 'n ontwikkeling, wat volhoubare ekonomiese groei kan verseker, aangebied word.
De Lille het verduidelik 'n gedeelte van die ontwikkeling moet aangewend word vir bekostigbare behuising aan begunstigdes en aansoekers wat vir dié geleenthede kwalifiseer.
Die prospektus, 'n openbare dokument, sal volledige inligting bied oor die grootte en presiese ligging van die grond, die vereistes van die ontwikkeling, sperdatums en die bieproses.
Die publiek sal genooi word om kommentaar te lewer sodra bieërs hul ontwerpe en voorstelle ingedien het.
Net voor daar met konstuksie aangegaan word, moet die bestaande strukture eers getoets word….deur 'n blou-lig brigade teen 200km/uur…in die nag.
Solank dit net 'n voorheen benadeelde ingenieur, argitek, kontrakteur ens. is behoort die joppie klopdisselboom te loop . . .
Die brue is monumente van ons land se vooruitgang sedert 1994. Los dit net so asseblief! Die simboliek is veelseggend. Maak eerder daarvan 'n toeriste-aantreklikheid met 'n groot kennisgewing: 'The end of apartheid: A new beginning.'
Dit is uiters idioties om die brug te voltooi om "verkeer te verlig." Dit is al menigte kere bewys dat meer paaie slegs meer karre in gevolg het. Die oplosing vir vervoer lê in 'n geïntigreerde vervoerstelsel (busse+treine+fietse+privaat motors). So, teensy hulle die brug voltooi om plek te maak vir nuwe MyCiti busroetes, mors hulle geld. Om meer bane te maak vir privaat motors het nog nooit enige probleme opgelos nie. Dit is nie 'n populêre opinie, maar dit is die waarheid.